paragraph_text: Rimski, Zapadni ili Latinski obred najrasprostranjeniji je liturgijski obred u Latinskoj (Rimokatoličkoj), ali i u cijeloj Katoličkoj Crkvi. Izvorno je to obred koji se obdržavao u Rimskoj biskupiji, odakle je i dobio naziv, te se postupno proširio na gotovo cijelu Crkvu zapadnoga obreda (Latinsku crkvu). Određuju ga liturgijska pravila za kalendar, mise i ostala bogoslužja. Velike je promjene doživio u liturgijskoj reformi nakon Drugog vatikanskog sabora, kada je misa novoga obreda (lat. novus ordo) zamijenila dotada prevladavajuću Tridentsku misu.